2020. gada Noteikumi Nr.

Rīgā (prot. Nr.   .§)

Ārstniecības iestāžu reģistra izveides, papildināšanas un uzturēšanas kārtība

Izdoti saskaņā ar Ārstniecības

likuma 9.panta pirmo daļu

**I. Vispārīgie jautājumi**

1. Noteikumi nosaka ārstniecības iestāžu reģistra (turpmāk – reģistrs) izveidošanas, papildināšanas un uzturēšanas kārtību.

2. Reģistrs ir valsts informācijas sistēma, kurā ir ziņas par visām ārstniecības iestādēm, kā arī to filiālēm un struktūrvienībām, kuras nodrošina ārstniecības pakalpojumus. Kā ārstniecības iestādes struktūrvienība tiek norādīta jebkura atsevišķi izvietota vai nodalīta ārstniecības iestādes daļa (nodaļa vai kabinets), kas izveidota noteiktu veselības aprūpes pakalpojumu, tajā skaitā telemedicīnas pakalpojumu, sniegšanai vai noteikta darbības profila realizēšanai.

3. Reģistra pārzinis un informācijas resursu turētājs ir Veselības inspekcija.

4. Reģistra mērķis ir nodrošināt:

4.1. veselības aprūpes politikas veidošanai un īstenošanai nepieciešamās informācijas iegūšanu, uzkrāšanu un izmantošanu;

4.2. ārstniecības uzraudzībai nepieciešamo informāciju;

4.3. sabiedrībai informāciju par reģistrētajām ārstniecības iestādēm, to filiālēm un struktūrvienībām.

5. Reģistrā reģistrējamām ārstu praksēm, valsts un pašvaldību iestādēm, saimnieciskās darbības veicējiem un komercsabiedrībām ir reģistrēts atbilstošs pamatdarbības NACE kods.

6. Ārstniecības iestādi reģistrē būvē vai telpās, kurām ir noteikts atbilstošs telpu grupas lietošanas kods, kuras ir reģistrētas Valsts kadastra informācijas sistēmā un kurās ir nodrošināta vides pieejamība personām ar funkcionāliem traucējumiem.

**II. Ārstniecības iestādes reģistrācija**

7. Lai informāciju par ārstniecības iestādi iekļautu reģistrā, ārstniecības iestāde iesniedz Veselības inspekcijā reģistrācijas iesniegumu, norādot šādu informāciju:

7.1. ārstniecības iestādes nosaukums. Ja iesniedzējs ir saimnieciskās darbības veicējs, prakses nosaukumu norāda atbilstoši Nodokļu maksātāja reģistrā reģistrētajam prakses nosaukumam, pievienojot konkrētās specialitātes nosaukumu (piemēram, *vārds, uzvārds – masiera prakse*).

7.2. Komercreģistra reģistrācijas numurs vai Valsts ieņēmumu dienesta reģistrācijas koda numurs;

7.3. īpašuma forma (valsts, pašvaldību, privāta);

7.4. pamatdarbība (stacionārā, ambulatorā, zobārstniecība vai cita ārstnieciskā darbība);

7.5. papilddarbība veselības aprūpes jomā (piemēram, asins sagatavošanas nodaļa, zobārstniecības kabinets un/vai zobu tehniskā laboratorija, rehabilitācijas kabinets, tehniskās ortopēdijas kabinets, neatliekamās medicīniskās palīdzības brigāde, ambulatorā daļa, klīniski diagnostiskā laboratorija);

7.6. struktūrvienības;

7.7. iestādes vadītājs;

7.8. kontaktinformācija (adrese, tālrunis, e-adrese).

8. Ārstniecības iestādes reģistrācijas iesniegumam pievieno šādus dokumentus, kas normatīvajos aktos noteiktajā kārtībā parakstīti ar drošu elektronisko parakstu, vai šo dokumentu atvasinājumus:

8.1. informācija par ārstniecības personu un ārstniecības atbalsta personu nodarbinātību atbilstoši normatīvajiem aktiem par ārstniecības personu un ārstniecības atbalsta personu reģistra izveides, papildināšanas un uzturēšanas kārtību;

8.2. telpu nomas līgums vai īpašuma tiesību apliecinājums;

8.3. iestādes apliecinājums par atbilstību normatīvajos aktos noteiktajām obligātajām prasībām ārstniecības iestādēm un to struktūrvienībām (apliecinājuma veidlapa pieejama Veselības inspekcijas tīmekļvietnē);

8.4. individuālā komersanta vai saimnieciskās darbības veicēja gadījumā – valsts valodas prasmi apliecinošs dokuments (ja nepieciešams saskaņā ar noteikumiem par valsts valodas zināšanu apjomu).

9. Veselības inspekcija izvērtē ārstniecības iestādes reģistrācijas iesniegumu un pievienotos dokumentus, nepieciešamības gadījumā lūdzot uzrādīt šo noteikumu 7. un 8. punktā minēto dokumentu oriģinālus.

10. Ārstniecības iestādes vadītājs ir atbildīgs par sniegto ziņu pareizību.

11.  Veselības inspekcija ir tiesīga pirms ārstniecības iestādes vai ārstniecības iestādes jaunas filiāles reģistrēšanas, kā arī ārstniecības iestādes adreses maiņas gadījumā veikt iesniegtās informācijas atbilstības pārbaudi klātienē.

12. Veselības inspekcija desmit darbdienu laikā pēc visu šo noteikumu 7. un 8. punktā minēto dokumentu saņemšanas pieņem lēmumu par ārstniecības iestādes reģistrēšanu vai atteikumu reģistrēt ārstniecības iestādi. Minēto lēmumu Veselības inspekcija paziņo [Paziņošanas likumā](https://m.likumi.lv/ta/id/212499-pazinosanas-likums) noteiktajā kārtībā.

13. Vienai ārstniecības iestādei reģistrējot vairākas veselības aprūpes pakalpojuma sniegšanas vietas (adreses), vienu pakalpojuma sniegšanas vietu (adresi) reģistrē kā pamatadresi, pārējās ārstniecības iestādes veselības aprūpes pakalpojumu sniegšanas vietas – kā filiāles.

14. Reģistrējot ārstniecības iestādi reģistrā, ārstniecības iestādei piešķir unikālu deviņu zīmju reģistra kodu.

15. Ārstniecības iestādes reģistrāciju Veselības inspekcija atsaka šādos gadījumos:

15.1. ārstniecības iestāde neatbilst šo noteikumu 5. punktā minētajām prasībām;

 15.2. ārstniecības iestāde neiesniedz vai neuzrāda šo noteikumu 7. un 8. punktā prasīto informāciju vai dokumentus, vai arī iesniegtie dokumenti nav noformēti atbilstoši valsts valodas likuma prasībām;

15.3. ārstniecības iestāde neatbilst ārstniecības iestādēm un to struktūrvienībām noteiktajām obligātajām prasībām;

15.4. būves vai telpu, kurās ārstniecības iestāde plāno sniegt veselības aprūpes pakalpojumus, ekspluatācijā pieņemšanas akts nav reģistrēts Nekustamā īpašuma valsts kadastra informācijas sistēmā vai būves vai telpu lietošanas veids, kas reģistrēts Nekustamā īpašuma valsts kadastra informācijas sistēmā, neatbilst veicamajai darbībai;

15.5. par ārstniecības iestādi sniegtas nepatiesas ziņas vai dokumenti.

16. Veselības inspekcija pēc reģistrētas ārstniecības iestādes pieprasījuma saņemšanas piecu darbdienu laikā izsniedz ārstniecības iestādes reģistrācijas apliecību, kas satur šādu informāciju:

16.1. papildinātais Latvijas Republikas lielais ģerbonis;

16.2. izdevējiestādes nosaukums;

16.3. ārstniecības iestādes nosaukums;

16.4. ārstniecības iestādes pamatadrese;

16.5. ārstniecības iestādei piešķirtais deviņu zīmju reģistra kods;

16.6. reģistrācijas datums;

16.7. izdevējiestādes atbildīgās amatpersonas paraksts un tā atšifrējums;

16.8. izdevējiestādes zīmogs.

17. Maksu par ārstniecības iestādes reģistrācijas apliecības izsniegšanu sedz saskaņā ar Veselības inspekcijas maksas pakalpojumu cenrādi.

**III. Ārstniecības iestāžu reģistrā iekļaujamā informācija un**

**informācijas izmaiņas**

18. Veselības inspekcija reģistrā norāda šādu informāciju par ārstniecības iestādi:

18.1. ārstniecības iestādes nosaukums;

18.2. ārstniecības iestādes filiāles (arī pamata filiāles) adrese un filiāles numurs;

18.3. ārstniecības iestādes kods;

18.4. reģistrācijas datums Latvijas Republikas Uzņēmumu reģistrā vai Valsts ieņēmumu dienestā;

18.5. kontaktinformācija (kontakttālrunis, elektroniskā pasta adrese, tīmekļvietnes adrese, e-adrese, ārstniecības iestādes vadītāja vārds un uzvārds);

18.6. reģistrācijas datums ārstniecības iestāžu reģistrā;

18.7. ārstniecības iestādes darbības profils;

18.8. pakļautības veids (valsts īpašums Veselības ministrijas pārraudzībā; valsts īpašums cita resoru pārraudzībā; pašvaldības īpašums; ārstu prakses; citas);

18.9. uzņēmējdarbības veids;

18.10. informācija par vides pieejamības nodrošināšanu (ārstniecības iestādes apliecinājums);

18.11. informācija par ārstniecības iestādes atbilstību normatīvajos aktos noteiktajām obligātajām prasībām (ārstniecības iestādes apliecinājums);

18.12. ārstniecības iestādes struktūrvienību (kabinetu, nodaļu) nosaukums un skaits, un šīs informācijas paziņojuma reģistrācijas numurs un datums;

18.13. informācija par ārstniecības iestādes darbības apturēšanu, norādot darbības apturēšanas datumu un darbības apturēšanas pamatu;

18.14. informācija par ārstniecības iestādes izslēgšanu no reģistra (ārstniecības iestādes filiāles (arī pamata filiāles) adrese un numurs, apturētais pakalpojums; darbības apturēšanas datums; pārkāpumu būtība; tiesību norma uz kura pamata apturēta darbība un par kuras prasību neievērošanu veikta darbības apturēšana).

19. Ārstniecības iestādei ir pienākums desmit darbdienu laikā paziņot Veselības inspekcijai par izmaiņām reģistrā iekļautajā informācijā, iesniedzot izmaiņas apliecinošus dokumentus, ja mainās šāda informācija:

19.1. ārstniecības iestādes nosaukums Latvijas Republikas Uzņēmumu reģistrā vai Valsts ieņēmumu dienesta nodokļu maksātāja reģistrā;

19.2. kontaktinformācija (tālrunis, e-pasts, tīmekļvietnes adrese, nepārtrauktās darbības tālrunis, iestādes vadītājs);

19.3. veselības aprūpes pakalpojuma sniegšanas vieta (adrese) jeb pamatfiliāles vai filiāles adrese;

19.4. struktūrvienības un to skaits reģistrētajā adresē.

20.  Reģistrēta ārstniecības iestāde var reģistrēt reģistrā jaunu filiāli (adresē vai kadastra apzīmējumā) būvē vai telpās, kurām ir noteikts atbilstošs telpu grupas lietošanas kods un kuras ir reģistrētas Valsts kadastra informācijas sistēmā. Šādā gadījumā ārstniecības iestāde iesniedz šo noteikumu 7. un 8. punktā minētos dokumentus, kas tiek izskatīti šo noteikumu 12. punktā noteiktajā kārtībā.

21. Ja ārstniecības personu maiņa rada izmaiņas ārstniecības iestādes struktūrvienībās, ārstniecības iestāde papildus iesniedz informāciju, atbilstoši šo noteikumu 19. punktam.

22. Ārstniecības iestādes reģistrētās informācijas izmaiņas Veselības inspekcija atsaka šādos gadījumos:

22.1. ārstniecības iestāde neiesniedz vai neuzrāda šo noteikumu 19. un 20. punktā prasīto informāciju vai dokumentus, vai arī iesniegtie dokumenti nav noformēti atbilstoši valsts valodas likuma prasībām;

22.2. ārstniecības iestādes filiāles vai struktūrvienības neatbilst ārstniecības iestādēm un to struktūrvienībām noteiktajām obligātajām prasībām;

22.3. būves vai telpu, kurās ārstniecības iestāde plāno sniegt veselības aprūpes pakalpojumus, ekspluatācijā pieņemšanas akts nav reģistrēts Nekustamā īpašuma valsts kadastra informācijas sistēmā vai būves vai telpu lietošanas veids, kas reģistrēts Nekustamā īpašuma valsts kadastra informācijas sistēmā, neatbilst veicamajai darbībai;

22.4. par ārstniecības iestādi sniegtas nepatiesas ziņas vai dokumenti.

**IV. Informācijas par ārstniecības iestādes darbības apturēšanu vai izslēgšanu no reģistra iekļaušana reģistrā**

23. Veselības inspekcija iekļauj reģistrā informāciju par ārstniecības iestādes darbības apturēšanu šādos gadījumos:

23.1. pamatojoties uz ārstniecības iestādes iesniegumu par ārstniecības iestādes, tās filiāles vai struktūrvienības darbības apturēšanu uz laiku līdz 24 mēnešiem;

23.2. Komercreģistrā ir ziņas par ārstniecības iestādes darbības apturēšanu, uzsāktu maksātnespējas vai likvidācijas procesu;

23.3. pamatojoties uz Veselības inspekcijas normatīvajos aktos noteiktajos gadījumos pieņemtu lēmumu.

24. Veselības inspekcija iekļauj reģistrā informāciju par ārstniecības iestādes, tās filiāles vai struktūrvienības izslēgšanu no reģistra šādos gadījumos:

24.1. ārstniecības iestāde, tās filiāle vai struktūrvienība izslēgta no reģistra, pamatojoties uz ārstniecības iestādes iesniegumu par ārstniecības iestādes, tās filiāles vai struktūrvienības darbības izbeigšanu;

24.2. ārstniecības iestāde, tās filiāle vai struktūrvienība izslēgta no reģistra, pamatojoties uz Veselības inspekcijas normatīvajos aktos noteiktajos gadījumos pieņemtu lēmumu;

24.3. ārstniecības iestāde izslēgta no Komercreģistra;

24.4. ārstniecības iestāde izslēgta no Valsts ieņēmumu dienesta Nodokļu maksātāju reģistra;

24.5. ārstniecības iestāde nav izpildījusi [Statistikas likumā](https://likumi.lv/ta/id/274749-statistikas-likums) noteiktās prasības.

25. Ja reģistrā iekļauta informācija par ārstniecības iestādes, tās filiāles vai struktūrvienības darbības apturēšanu, pamatojoties uz šo noteikumu 23.1. apakšpunktu, ārstniecības iestāde vēršas Veselības inspekcijā ar iesniegumu par darbības atjaunošanu. Iesniegumā papildus norāda, ja ārstniecības iestādes reģistrētajā informācijā nepieciešams veikt izmaiņas, vienlaikus sniedzot informāciju šo noteikumu III. nodaļā paredzētajā kārtībā.

26. Veselības inspekcijas amatpersonas pieņemto lēmumu var apstrīdēt Veselības inspekcijas vadītājam Administratīvā procesa likumā noteiktajā kārtībā.

27. Veselības inspekcijas vadītāja lēmumu var pārsūdzēt tiesā Administratīvā procesa likumā noteiktajā kārtībā.

**V. Ārstniecības iestādes reģistrētās informācijas uzturēšana**

28. Veselības inspekcija savā tīmekļvietnē publicē šādu informāciju par ārstniecības iestādi:

28.1. nosaukums;

28.2. reģistra kods;

28.3. kontaktinformācija (adrese, tālruņa numurs, e-pasta adrese, tīmekļvietnes adrese);

28.4. vadītāja vārds un uzvārds;

28.5. reģistrācijas datums reģistrā;

28.6. reģistrācijas datums Uzņēmumu reģistrā vai Valsts ieņēmumu dienestā;

28.7. darbības profils;

28.8. pakļautības veids;

28.9. uzņēmējdarbības veids;

28.10. filiāles.

29. Veselības inspekcija uztur un aktualizē informāciju par ārstniecības iestāžu atbilstību normatīvajos aktos noteiktajām obligātajām prasībām, savā tīmekļvietnē publicējot šādu informāciju par ārstniecības iestādi:

29.1. nosaukums;

29.2. reģistra kods;

29.3. adrese;

29.4. struktūrvienības nosaukums;

29.5. paziņoto kabinetu/nodaļu skaits;

29.6. paziņojuma reģistrācijas numurs;

29.7. paziņojuma reģistrācijas datums.

30. Veselības inspekcija savā tīmekļvietnē publicē šādu informāciju par ārstniecības iestādēm, kurām apturēta darbība un no reģistra izslēgtām ārstniecības iestādēm:

30.1. objekta nosaukums un adrese;

30.2. apturētais pakalpojums;

30.3. darbības apturēšanas datums;

30.4. pārkāpumu būtība (izņemot šo noteikumu 23.1. un 24.1. apakšpunktā minētajos gadījumos);

30.5. likuma norma uz kura pamata apturēta darbība;

30.6. normatīvā akta norma, par kuras prasību neievērošanu veikta darbības apturēšana (izņemot šo noteikumu 23.1. un 24.1. apakšpunktā minētajos gadījumos).

31. Lai nodrošinātu aktuālu informāciju par reģistrētajām ārstniecības iestādēm, Veselības inspekcija ne retāk kā divas reizes gadā reģistrā esošo informāciju salīdzina ar Uzņēmumu reģistrā un Nodokļu informācijas sistēmā iekļautajām ziņām.

**6. Noslēguma jautājums**

32. Atzīt par spēku zaudējušiem Ministru kabineta 2005. gada 8. marta noteikumus Nr.170 „Noteikumi par ārstniecības iestāžu reģistru” (Latvijas Vēstnesis, 2005, 43.nr.; 2017, 184.nr.).

Ministru prezidents A.K. Kariņš

Veselības ministrs D. Pavļuts

Iesniedzējs: veselības ministrs D. Pavļuts

Vīza: valsts sekretāre I. Dreika